recursal/SuperWikiNEXT-32B huggingface dataset:
Graf znázorňujúci sily v predpätom betóne. 1 a 2 smer síl pôsobiacich na prvok a tendencia k ohybu 3. Predpätie 4. a 5. uvoľnenie natiahnutej ocele a tendencia k ohybu prvku 6. sily pôsobiace na výsledný predpätý prvok
**Predpätý betón** je druh betónu s vloženou oceľovou výstužou v umelo napätom stave, ktorá vnáša do výsledného betónového prvku predpätie. Podľa spôsobu predpínania sa rozlišuje *vopred predpätý betón* a *dodatočne predpätý betón*.

Predpätie ovplyvňuje výslednú napätosť nosného prvku v zhode s nepriaznivými vlastnosťami betónu (slabá pevnosť v ťahu). Predpínacie sily sa preto dimenzujú do betónu tak, aby v každom možnom štádiu zaťaženia bol betón namáhaný iba tlakovými, prípadne len nepatrnými ťahovými napätiami. Do betónu sa najčastejšie dimenzujú tlakové napätia v tých miestach, kde vonkajšie (predpokladané) zaťaženie vyvodzuje ťahové napätia, takže betón potom stále pracuje len v tlakovej oblasti.

Predpätím sa odstraňujú nevýhody železobetónu. Konštrukcie z predpätého betónu nemajú v prevádzkových stavoch zaťaženia trhliny a preto majú zvýšenú vodotesnosť, lepšiu ochranu výstuže (pri betónoch s použitím lán, iba za predpokladu dokonalého zainjektovania dutín) a priehybov. Keďže sa na prvky z predpätého betónu navyše používajú vysokohodnotná oceľ a betón, sú tieto prvky pri rovnakej tuhosti a únosnosti oproti železobetónovým omnoho ľahšie a v dôsledku toho sú veľmi vhodné na prefabrikáciu.

Predpätý betón umožňuje plné využitie vysokokvalitnej ocele, pričom je výhodné použiť najkvalitnejšiu (oceľ do predpätého betónu má medzu pevnosti asi 16 ton na cm² prierezu, bežná výztuž do betónu, známa aj ako roxor alebo rebrovaná oceľ, vydrží iba štvrtinu). Ako vysokopevnostná predpínacia výstuž sa používa tzv. patentový drôt (ako jednoduché struny, alebo zložené do prameňov), laná a káble, alebo tyčová predpínacia výstuž.

Využitie
--------

Vhodný je prakticky pre všetky ťahané prvky (tlakové potrubia, kruhové nádrže a pod.). Predpäté betónové mosty sú mosty, ktorých horná nosná konštrukcia je z predpätých prvkov (vopred predpätých) alebo predpätého betónu (dodatočne predpätý). Technológia sa neustále vyvíja a umožňuje mohutné stavebné riešenia.

Princíp funguje na vnášaní tlakových napätí do prierezu cez predpínacie zariadenia. Keďže samotný betón má veľmi zlé predpoklady na pri namáhaní ťahom, ale naopak výborne odoláva tlakom, po vnesení predpätia v mieste ťahových napätí sa konštrukcia akoby „nadvihne" vieme tak získať konštrukcie ohromných rozpätí, čo napríklad pri železobetóne nie je možné. Predpätie sa zvykne vnášať do nosného prvku pomocou prepínacích pištolí. Samotná predpínacia jednotka tj. predpínacia výstuž je používaná vo forme lán, drôtov prípadne tyčí. V mostnom staviteľstve v súčasnosti sa využívajú najmä predpínacie laná rôznych priemerov s vysokou pevnosťou až 1800 MPa.

Zdroje
------

* Grenčík Ľ. - Zvara J.: *Predpätý betón*, Slovenské vydavateľstvo technickej literatúry, Bratislava 1964
* S. Šaling, C. Laco: *Stavebnícky náučný slovník. 4, Koštrukcie. 1. časť, Teória konštrukcií*, Slovenské vydavateľstvo technickej literatúry, Bratislava, 1968
* Ing. Milan Myška, PhD. ASB 7-8/2005
Krajiny používajúce euro, americký dolár a meny na ne naviazané
     eurozóna, ktorej centrálna banka vydáva euro
     euro v krajinách mimo eurozóny
     meny pevne naviazané na euro
     meny naviazané na euro s fluktuačným pásmom
     Spojené štáty americké, ktorých centrálna banka vydáva americký dolár
     americký dolár v krajinách mimo USA
     meny pevne naviazané na americký dolár
     meny naviazané na americký dolár s fluktuačným pásmom
**Meny naviazané na euro** sú meny, ktoré majú s eurom pevný alebo takmer pevný výmenný kurz z rôznych ekonomických, historických alebo iných dôvodov.

V súčasnosti (2007) existuje 16 mien naviazaných na euro, pričom niektoré majú pevný výmenný kurz, iné majú povolenú určitú odchýlku od stredného výmenného kurzu.

Dôvodom naviazanosti domácej meny na euro môže byť napríklad snaha niektorých štátov so slabšou ekonomikou zaistiť si väčšiu ekonomickú stabilitu, prípadne zaistiť si aspoň menovú stabilitu v prípade krízy ich ekonomiky.

Ďalšie štáty môžu mať svoje meny naviazané na euro napríklad preto, že už pred vznikom eura mali svoje meny naviazané na nejakú inú menu, ktoré bola prechodkyňou eura, najčastejšie to bol francúzsky frank alebo nemecká marka.

Na euro sú v súčasnosti (2007) naviazané meny 22 nezávislých štátov alebo autonómnych území mimo európskej únie a 9 štátov Európskej únie, z ktorých 7 je v ERM II, čo znamená, že ich kurzy sa smú pohybovať v rozpätí 15 alebo menej percent od stredného kurzy k euru a že sa snažia o zavedenie eura na svojom území s výnimkou Dánska. Meny niektorých z týchto krajín boli na euro naviazané už pred ich vstupom do ERM II.

Mnoho mien je neoficiálne naviazaných na euro a snaží sa sa udržiavať približne rovnaký výmenný kurz. Napríklad švajčiarsky frank má niekoľko rokov kurz okolo 1,55 CHF za euro, ďalším príkladom je chorvátska kuna s kurzom 7,35 HRK za euro. Dôvodom je hlavne snaha o zaistenie nízkej inflácie a stabilného a predvídateľného prostredia pre zahraničný obchod a zahraničné investície.

| * z
* d
* u
Symbol eura Euro |
| --- |
| Nominálne hodnoty | 

|  |  |
| --- | --- |
| Euromince | 
* 0,01 €
* 0,02 €
* 0,05 €
* 0,10 €
* 0,20 €
* 0,50 €
* 1 €
* 2 €

 |
| Eurobankovky | 
* 5 €
* 10 €
* 20 €
* 50 €
* 100 €
* 200 €
* 500 €

 |

 |
| Zoskupenia štátov | 
* Eurozóna
* Európska hospodárska a menová únia
* Európska menová únia
* Európska únia

 |
| Ekonomika | 
* Európska centrálna banka
* Európska menová jednotka
* ERM II
* Pakt stability a rastu
* Petroeuro
* Zavedenie eura
* Meny naviazané na euro

 |
| Platidlo | 
* Eurobankovka
* Eurominca
* Eurocent
* Symbol eura
* Jazykové verzie eura
* Pamätné euromince

 |
**Palaeotherium** (fosílna kostra)
**Palaeotherium** je rod vymretého cicavca.

Vzhľad
------

Dosahoval veľkosti dnešného tapíra indického (*Tapirus indicus*). Predkami paleotérií boli prakopytníky typu *Hyracotherium*, takže palaeotériá predstavujú začiatok vývojovej rady ťažkých foriem koňovitých kopytnatcov. Tento zvláštny špecializovaný typ však neuspel, bol prekonaný vývojom ťažkých foriem nosorožcov a tapírov a vymrel už v spodnom oligocéne. Palaeotherium mali veľkú a ťažkú lebku, veľmi pohyblivé pery, ale nemali tapíri chobot. Končatiny mali trojprsté, opatrené malými kopýtkami, a našľapovali ešte na celé prsty.

Výskyt
------

**Palaeotherium** (fosílna lebka)
Žili v starších treťohorách (v eocéne, teda pred 43 až 38 miliónmi rokov) v Európe aj v Amerike, v severnej časti kontinentu. Domovom týchto na kone značne ťažkopádnych zvierat boli vlhké pralesy, kde paleotéria žili celkom obdobným spôsobom ako dnešní tapíri. Je zaujímavé, že v Severnej Amerike aj paleotérie vytvárali ľahké stepné formy, ktoré sa blížia vývojovým štádiám pravých koní. 

**Palaeotherium magnum** patrilo k najväčším formám celej skupiny, žilo v Európe a bolo popísané veľmi stroho, už roku 1804 slávnym Cuvierom, otcom francúzskej paleontológie.

Iné projekty
------------

Commons
* Spolupracuj na Commons Commons ponúka multimediálne súbory na tému **Palaeotherium**
***Schistosoma*** je rod parazitických motolíc známych aj ako **krvné motolice**. U človeka spôsobujú schistozomózu, ktorú považuje Svetová zdravotnícka organizácia za druhé socioekonomicky najničivejšie parazitické ochorenie (po malárii) so stovkami miliónov infikovaných po celom svete.

Dospelé jedince parazitujú na krvných kapilárach buď v mezentérii alebo plexe močového mechúra, v závislosti od infikujúceho druhu. Medzi motolicami a ploskavcami sú jedinečné v tom, že sú to gonochoristy s výrazným sexuálnym dimorfizmom medzi samcami a samicami. Samica môže vyprodukovať denne až tisíc vajíčok, ktoré sa uvoľňujú močom alebo výkalmi (podľa infikujúceho druhu) a tieto potom infikujú sladkú vodu. Vajíčko sa vo vode vyvinie na larvu. Larva (miracídium) potom musí prejsť cez medzihostiteľa, slimáka. V slimákovi prejde viacerými larválnymi štádiami. Až ďalšie larválne štádium (furkocerkária) môže infikovať cicavce priamym preniknutím cez kožu, kde sa potom zmení na schistosomulu. Následne larva migruje v tele hostiteľa a o mesiac dospieva. Prežívajú 3 až 7 rokov, zriedkavo dlhšie.

Dospelé jedince zdieľajú všetky základné znaky radu *Digenea*. Majú základnú bilaterálnu symetriu, ústne a ventrálne prísavky, pokrytie tela syncytiálnou epidermou, uzavretú tráviacu sústavu pozostávajúcu z úst, pažeráka a bifurkačného slepého čreva; oblasť medzi tegumentom a tráviacou sústavou vyplnená voľnou sieťou mezodermových buniek a vylučovacím alebo osmoregulačným systémom založeným na plamienkových bunkách. Dospelé červy bývajú dlhé 10 – 20 mm (0,39–0,79 palca) a používajú globíny z hemoglobínu hostiteľa pre svoju vlastnú obehovú sústavu.

Podľa Svetovej zdravotníckej organizácie sa vyskytujú v týchto oblastiach (január 2017, v abecednom poradí): Afrika, Brazília, Kambodža, Karibik, Čína, Korzika, Indonézia, Laos, Stredný východ, Filipíny, Surinam a Venezuela. Od roku 1965 sa v Európe nevyskytli žiadne prípady, až kým nedošlo v roku 2013 k prepuknutiu ochorenia na Korzike.

Referencie
----------

*Tento článok je čiastočný alebo úplný preklad článku Schistosoma na anglickej Wikipédii.*

1. 1 2  ONDRISKA, František, a kol. *Klinická parazitológia*. 1. vyd. Bratislava : Univerzita Komenského v Bratislave, 2016. ISBN 978-80-223-4217-9.
2. ↑   *Schistosomiasis Fact Sheet* [online]. World Health Organization. Dostupné online.
3. ↑   *Schistosomiasis* [online]. Centers for Disease Control and Prevention. Dostupné online.
4. ↑   *Schistosomiasis* [online]. who.int, [cit. 2021-03-25]. Dostupné online. (po anglicky)
5. ↑  Jérôme Boissier; Sébastien Grech-Angelini; Bonnie L Webster. Outbreak of urogenital schistosomiasis in Corsica (France): an epidemiological case study. *The Lancet Infectious Diseases*, 2016, s. 971–979. DOI: 10.1016/S1473-3099(16)00175-4. PMID 27197551.

Iné projekty
------------

Commons
* Spolupracuj na Commons Commons ponúka multimediálne súbory na tému **Schistosoma**
**Paket** alebo zriedkavo **paketa** (angl. packet - balíček) je blok prenášaných dát v počítačovej sieti ako alternatíva k prenosu „bit po bite". Slúži ako efektívny a spoľahlivý prenos dlhých súborov. Paket je ucelený blok dát, ktorý sa v sieti s programovaním paketov prenáša a spracováva ako celok. Je už nedeliteľný na menšie časti. Paket má svoju štruktúru, obsahuje hlavičku, adresy odosielateľa a prijímateľa a kontrolnú sumu (CRC) pomocou ktorej zisťujeme jeho integritu. 

Dáta v Internete sa prenášajú paketmi. Pri prezeraní web stránky sú dáta prenášané vo viacerých paketoch, ktoré môžu prichádzať v rôznom poradí a môžu mať rozličné cesty.

Datagram
--------

Všeobecne termínom paket označujeme akúkoľvek správu formátovanú ako paket, datagram je typ paketu tzv. „nespoľahlivého prenosu dát". Rozdiel medzi „spoľahlivým" a „nespoľahlivým" prenosom je overovanie doručenia. V prvom prípade dostane odosielateľ správy oznam o doručení / nedoručení paketu, v druhom spätná väzba nejestvuje. Toto označujeme tiež ako nespojovaná služba. 
Napríklad IP (internetový protokol) poskytuje nespoľahlivú službu prenosu. TCP používa IP k spoľahlivému prenosu dát. UDP používa IP k nespoľahlivému prenosu dát. Oba tieto protokoly používajú pakety, ale UDP pakety sú nazývané datagramami.

Štruktúra IP paketu
-------------------

IP pakety sa skladajú z hlavičky a vlastných dát. Hlavička paketu IP obsahuje:  

1. 4 bity označujú verziu, špecifikujú verziu IP  
 
2. 4 bity označujú dĺžku hlavičky vynásobenú 4  
 
3. 8 bitov označujú typ služby (Type of Service)  
 
4. 16 bitov označujú dĺžku paketu v bitoch  
 
5. 16 bitov označujú identifikačný tag pomáhajúci k rekonštrukcii paketu z fragmentov  
 
6. 3 bity ktoré obsahujú nuly; príznak označujúci či je možné paket fragmentovať (DF: Don't Fragment, MF: More Fragments)  
 
7. 13 bitov označujúcich offset fragmentu  
 
8. 8 bitov obsahujúcich hodnotu TTL (Time To Live), označujúcu, cez koľko routerov môže paket prejsť, kým bude zničený  

9. 8 bitov označujúcich protokol (ICMP, UDP, TCP, ...)   

10. 16 bitov obsahujúcich kontrolný súčet CRC   

11. 32 bitov obsahujúcich zdrojovú IP adresu   

12. 32 bitov obsahujúcich cieľovú IP adresu

Zdroje
------

* wikipedia.cz
* Neil Mathew, Richard Stones – Linux - Začínáme programovat
**Palachov týždeň** (15. január – 21. január 1989) bola akcia, zmyslom ktorej bolo pietne pripomenutie 20. výročia upálenia Jana Palacha na protest proti okupácii Československa 21. augusta 1968 a postupujúcej normalizácii.

Priebeh
-------

Udalosti spojené s touto akciou vyvrcholili vo štvrtok 19. januára 1989, keď bezpečnostné zložky v spolupráci s príslušníkmi tzv. ľudových milícií brutálne rozohnali mnohotisícové zhromaždenie občanov na Václavskom námestí. 21. januára 1989 sa uskutočnila púť k Palachovmu hrobu do obce Všetaty. Hlavní organizátori akcie zo strany protikomunistickej opozície (Václav Havel, Dana Němcová, Petr Placák, Alexandr Vondra a pod.) boli zatknutí.

Dôsledky
--------

Pre komunistický režim bolo verejné vystúpenie občanov žiadajúcich občianske a politické slobody maximálne nepríjemné. Oficiálne médiá, nekompromisne kontrolované vládnucou Komunistickou stranou Československa, občanov pripomínajúcich si Palachovu smrť označovali ako „protisocialistické živly". Brutálne zachádzanie s protestujúcimi sa dočkalo medzinárodného ohlasu vrátane kritiky zo strany svetoznámych osobností vedy, politiky a umenia. Režim svojím postupom bez pochybností znova dokázal, že účasť Československej socialistickej republiky na podpise Medzinárodného paktu o občianskych a politických právach bola len formálna a v skutočnosti sú akékoľvek snahy o dosiahnutie a prehĺbenie občianskych práv brutálne potláčané. Kardinál František Tomášek na situáciu 20. januára 1989 reagoval listom predsedovi vlády Československa Ladislavovi Adamcovi, v ktorom odsúdil tvrdé potlačenie demonštrácií.

Referencie
----------

1. 1 2 3 4  ŽATKULIAK, Jozef, a kol. *November '89 : medzník vo vývoji slovenskej spoločnosti a jeho medzinárodný kontext*. 1. vyd. Bratislava : Prodama, 2009. 246 s. ISBN 978-80-89396-04-7.
2. 1 2  KONRÁD, Ondřej. Komentár Ondřeja Konráda: Palachov týždeň. *teraz.sk* (Bratislava: TASR), 2019-01-21. Dostupné online [cit. 2019-11-09].
3. ↑  OPPELT, Robert. Pevnost Václavák. Palachův týden před 30 lety odstartoval cestu ke svobodě. *iDNES.cz* (Praha: MAFRA), 2019-01-14. Dostupné online [cit. 2019-11-09].
4. ↑   *Mediální obraz událostí Palachova týdne ve vybraných denících* [online]. is.cuni.cz, [cit. 2019-11-09]. Dostupné online.
5. ↑   *ÚPN zverejnil databázu odsúdených a nositeľov súdnych perzekúcií v rokoch 1977 – 1989 NEPREČÍTANÉ* [online]. ucps.sk, [cit. 2019-11-09]. Dostupné online.
***Paladins: Champions of the Realm** je online free-to-play videohra od spoločnosti Hi-Rez. Hra je vyvíjaná štúdiom Evil Mojo a distribuovaná Hi-Rez. Hra bola vydaná 8.Mája 2018 pre Windows, Playstation 4 a Xbox One a následne 12. Júna aj pre Nintendo switch.*

Hrateľntosť
-----------

Hra ponúka 4 herné módy, Team deathmatch, Siege, Onslaught a Ranked. Každý mód má niekoľko máp, ktoré sa náhodne striedajú. Po pripojení do hry si vyberiete šampióna za ktorého budete hrať. Každý šampión má iné schopnosti a útoky.

Šampioni
--------

V hre sa nachádza niekoľko šampionov za ktorých môžete hrať. Šampioni se delia do 4 kategórií:

* **Damage** – Títo šampióni majú za úlohu čo najrýchlejšie zabiť nepriateľa. Väčšinou majú vysoké poškodenia a priemerný počet životov.
* **Flank** – Flank sú podobní damage šampiónom. Majú taktiež veľké poškodenie avšak na rozdiel od damage majú menej životov. Ich úlohou je rozptyľovat nepriateľa.
* **Tank** – Šampioni v tejto kategórií majú veľký počet životov, ale zvyčajne nemajú veľké poškodenie. Ich hlavnou úlohou je chrániť spoluhráčov.
* **Support** – Supporti mají za úlohu liečiť a zrýchlovať spoluhráčov. Většinou nemajú veľké poškodenie a majú menej životov.

Každá postava má svoje schopnosti a útoky. Každý hrdina má hlavný útok. Ten nemá žiadne obmedzenia (okrem prebíjania) a môžete ho použiť kedykoľvek.

Zdroje
------
*Aeropé a Thyestes* (1565-71), autor:Giovanni Francesco Bezzi.
**Aeropé** (iné názvy: **Aeropa, Áeropé, Áeropa**, zastarano **Aerope**; starogr. Ἀερόπη – Aeropé/iný prepis Áeropé, lat. *Aerope*) bola v gréckej mytológii dcéra Katrea a vnučka krétskeho kráľa Minoa.

Otec Aeropy Katreus mal okrem nej ešte dve dcéry Klyménu, Apémosynu a syna Althaimena. Keď sa Katreus dozvesel od veštca, že zomrie rukou svojho dieťaťa, jeho syn Althaimenes so sestrou, Apemosynou opustili Krétu a odplávali na ostrov Rodos, a tam založil mesto Kréténia. Aeropu a Klyménu Katreus predal kráľovi z Eubóje, slávnemu námorníkovi Naupliovi a požiadal ho, aby ostali v zahraničí. Klymené sa potom za kráľa Nauplia vydala a mali spolu troch synov Palameda, Nausimedona a Oiaxa. Aeropé zavial osud do Mykén, kde sa neskôr vydala za kráľa Atrea s ktorým mala tri deti, Pleisthena, Agamemnóna a Menelaa.

Keď zomrel v Mykénach kráľ Eurystheus nezanechal dediča, o kráľovské žezlo v Mykénach sa mohol uchádzať manžel Aeropy. Bol totiž majiteľom zlatého rúna z barana, o ktorom hovorila veštba, že jej majiteľ bude kráľom v Mykénach. Atreus ale mal brata Thyesta, ktorý mu to závidel. Aby sa kráľovského trónu zmocnil, začal Aerope dvoriť a keď sa stala jeho milenkou, presvedčil ju aby manželovi zlaté rúno ukradla. To sa im podarilo a Thyestes sa hneď vyhlásil za kráľa. Toto bezprávie sa však mykénskemu ľudu nepáčilo a vládu Thyesta neuznalo.

Do následných udalostí nakoniec zasiahol najvyšší boh Zeus, Atreovi naklonený a poslal k nemu posla boha Herma ktorý mu povedal: "Spýtaj sa Thyesta, či sa vzdá svojho nároku na trón, keď slnko pôjde po oblohe pospiatky ? ". Thyestes samozrejme súhlasil. Nato Zeus a bohyňa sváru Eris zariadili, že boh slnka Helios obrátil svoje slnečné vozidlo späť, obrátili sa aj hviezdy a v ten večer zapadalo slnko na východe. To Mykénčanov presvedčilo a Thyestes musel odísť do vyhnanstva.

Po výsluchoch slúžka Aeropy prezradila, že jej pani ukradla zlaté rúno a dala ho Thyestovi, ktorý ako povedala už bol dlhodobo jej milencom. Nevernú manželku zato Atreus dal hodiť do mora a on sa potom oženil s bratovou dcérou Pelopeiou.

Referencie
----------

1. 1 2  Apollodoros, *Kronika*, 3,2,1.
2. ↑  Apollodoros, *Kronika*, 3,2,2.

Literatúra
----------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
Stredoruská vysočina na mape Európy
**Stredoruská vysočina** (rusky *Среднерусская возвышенность*; ukrajinsky *Середньоруська височина*) je vysočina rozprestierajúca sa vo stredozápadných oblastiach európskej časti Ruska a zasahujúca tiež na severovýchod Ukrajiny. Leží približne uprostred Východoeurópskej roviny a tiahne sa od širokého údolia rieky Oky na severe po Doneckú vysočinu na juhu. Od severu k juhu je takmer 1 000 km dlhá, od západu k východu cca 500 km široká. Priemerná nadmorská výška je 200 – 250 m, najvyšší bod dosahuje 293 m.

V Stredoruskej vysočine pramení niekoľko veľkých riek: Oka, Desna, Sejm, Psel, Vorskla, Don a jeho prítok Severný Donec.

Oblasť je pokrytá prevažne poľami a lesostepou a má kvalitnú černozemnú pôdu, ktorá na severu prechádza k podzolu. Sú tu čiastočne ťažné zásoby uhlia a obrovské ložiská železnej rudy v oblasti Kurskej magnetickej anomálie. Na území vysočiny sú dve prírodné rezervácie.

Najväčšie mestá
---------------

* Tula
* Voronež
* Oriol
* Kursk
* Belgorod
* Briansk
* na okraji leží ukrajinský Charkov.

Zdroj
-----

*Tento článok je čiastočný alebo úplný preklad článku Středoruská vysočina na českej Wikipédii.*
Súradnice: 47°46′33″S 15°48′27″V﻿ / ﻿47,7758°S 15,8075°V﻿ / 47.7758; 15.8075

**Schneeberg** (2 076 m n. m.) je mohutný vrch v severovýchodnej časti Rakúska. Leží v masíve Rax-Schneeberg-Gruppe, ktorý je súčasťou pohoria Schneeberg v Severných vápencových Alpách.

Poloha
------

Najvyšší vrch Dolného Rakúska sa nachádza v rovnomennom pohorí, približne 70 km juhozápadne od Viedne. Jeho dominancia a mohutnosť ho robia viditeľný zo širokého okolia, no pri vhodných podmienkach je pozorovateľný z mnohých vrchov na Západnom a Strednom Slovensku.

Prístup
-------

Na vrchol vedú viaceré značkované trasy z okolitých sídiel a vďaka nenáročnému prístupu je vrch častým cieľom turistov.

Referencie
----------

1. ↑   *Peakfinder* [online]. peakfinder.org, [cit. 2020-09-10]. Dostupné online.

Pozri aj
--------

* Nördliche Kalkalpen
* Alpy

Iné projekty
------------

Commons
* Spolupracuj na Commons Commons ponúka multimediálne súbory na tému **Schneeberg (Alpy)**

Zdroj
-----

* *Tento článok je čiastočný alebo úplný preklad článku Schneeberg (Alpy) na českej Wikipédii.*
**Chochlačka dutá** (*Corydalis cava*) je trváca a medonosná rastlina z čeľade makovitých. Má veľkú podzemnú hľuzu, z ktorej vyrastá priama, dvojlistá stonka. Listy sú trojpočetné, nepárno perovito zložené a lístky sú sekundárne členené. Fialové, málokedy biele kvety sú zoskupené do koncových strapcov a majú podlhovastú ostrohu. Plodom je tobolka. Celá rastlina je **jedovatá**.

Výskyt a obdobie kvitnutia
--------------------------

Ide o európsky druh, rozšírený aj v susedných oblastiach Ázie. Rastie najmä vo vlhších lesoch a hájoch, kde je zjari i dosť hojný a nápadný. Kvitne od marca do mája.

Liečebné využitie
-----------------

Na liečebné účely sa zberá hľuza, po usušení tvoriaca drogu *Bulbus corydalis*. Zbiera sa ručne najmä na jeseň alebo na jar, hneď po rozmrznutí pôdy. Droga omamne vonia a chutí horko. Obsahuje alkaloidy s halucinogénnym účinkom, najdôležitejšie sú korydalín a bulbokapnín. Má utlmujúci účinok na centrálnu nervovú sústavu, znižuje krvný tlak a brzdí pohyby tenkého čreva. Predpisuje sa pri ťažkých nervových poškodeniach, závratiach a duševných poruchách. Silnejšie dávky, alebo laické požívanie môže spôsobiť bolesti podobné zápalu mozgových blán, preto drogu predpisuje len lekár.

Referencie
----------

1. ↑  DEYL, Miloš; HÍSEK. *Naše květiny*. Praha : Academia, 2001. ISBN 978-80-200-0940-X Chybné ISBN. S. 126. (čeština)
2. ↑  VOLÁK, Jan; STODOLA. *Veľká kniha liečivých rastlín*. Bratislava : Príroda, 1987. ISBN 064-029-87 Chybné ISBN. S. 129.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Chochlačka dutá**
* Spolupracuj na Wikidruhoch Wikidruhy ponúkajú informácie na tému **Chochlačka dutá**
| **Účtové triedy** |
| --- |
| * 0. Dlhodobý majetok
* 1. Zásoby
* 2. Finančné účty
* 3. Zúčtovacie vzťahy
* 4. Kapitálové účty a dlhodobé záväzky
* 5. Náklady
* 6. Výnosy
* 7. Uzávierkové účty a podsúvahové účty
* 8. Vnútropodnikové účtovníctvo
* 9. Vnútropodnikové účtovníctvo
 |

**Účtová osnova** je zoznam všetkých syntetických účtov so záväzným číselným a slovným označením, usporiadaných podľa ich ekonomického obsahu, ktoré môže podnik (organizácia) v rámci svojho účtovníctva používať.[1]

Účtová osnova môže byť uzavretým alebo otvoreným zoznamom syntetických účtov. V prípade otvoreného zoznamu, ho môže účtovná jednotka dopĺňať o potrebné účty. V takom prípade hovoríme o **rámcovej účtovej osnove**.[2] Finančné účtovníctvo riadi Ministerstvo financií Slovenskej republiky, ktoré vydáva rámcové účtové osnovy a podrobnosti o postupoch účtovania.

Jednotlivé syntetické účty sa v rámcovej účtovej osnove delia do **účtových tried**, triedy sa ďalej členia do **účtových skupín** a skupiny sa delia na jednotlivé účty. Podstatou rozdelenia je desiatková sústava. Rámcová účtová osnova obsahuje desať tried po desať skupín a v každej skupine sa nachádza desať účtov.

Referencie
----------

1. ↑  Soukupová, Božena; Šlosárová, Anna; Baštincová, Anna: *Účtovníctvo*. Bratislava: Iura Edition, 2004. 137 s.
2. ↑  Zákon č. 431/2002 Z. z. o účtonvíctve v znení neskorších predpisov
Tabasco
Pálivosť 30 000 až 50 000 SHU
**Tabasco** je taxón (obyčajne hodnotený ako varieta, Skupina alebo kultivar ) patriaci do druhu paprika kríčkovitá (*Capsicum frutescens*). Najznámejší je svojím využitím v omáčke Tabasco a papričkovom octe.

Rastlinka tabaska má typicky kríčkovitý rast. Pre spevnenie je rastlinka pri komerčnom pestovaní pristrihovaná. Kužeľovité plody sú okolo 4 cm dlhé, majú spočiatku bledo žlto-zelenú farbu, ktorá sa mení na žltú a oranžovú, pričom plne zrelá je žiarivo červená. Tabasco má od 30 000 do 50 000 Scovilleho jednotiek (SHU).

Pomenovanie
-----------

Tabasco je pomenované podľa jedného z mexických štátov - Tabasco.

Pestovanie
----------

Donedávna boli všetky papričky, ktoré sa používali pre omáčku Tabasco, pestované na Avery Island v Louisiane. Dnes sa síce v tejto oblasti ešte stále určité menšie množstvo papričiek pestuje, ale väčšina je vo veľkom pestovaná v strednej a Južnej Amerike, kde je lepšie podnebie a tiež dostupnejšia poľnohospodárska pôda. Je tým tiež zaistená určitá diverzifikácia rizika pre prípad neúrody alebo napadnutia plodiny chorobou. Veľkú časť pestovateľských plôch totiž v 60. rokoch 20. storočia napadol vírus tabakovej mozaiky. V 70. rokoch preto boli vyšľachtené nové rezistentné odrody (*Greenleaf Tabasco*).

Referencie
----------

1. ↑

Pozri aj
--------

* čili paprička
* Paprička anaheim
* Habanero
* Jalapeño

Zdroj
-----

*Tento článok je čiastočný alebo úplný preklad článku Paprička tabasco na českej Wikipédii.*
**Asertívne zvládnutie kritiky** znamená: 

* odnaučiť sa uvažovať v absolútnych pravdách, hodnotách, kategóriách.
* odnaučiť sa myslieť spôsobom:
	+ „*buď mám pravdu ja alebo ty*",
	+ „*buď som dokonalý, alebo nestojím za nič*",
	+ „*ak nebudem perfektný, nie som hodný lásky*"
	+ „...*nesmiem robiť chyby*".
* a tiež: nie každý kritik musí byť nutne manipulátor (úmyslom kritika môže byť aj pomoc).

Väčšina ľudí máva problém s prijatím kritiky. Môžu byť ňou zranení, vybudení k útoku na kritika, či k odmietnutiu zodpovednosti a môžu sa pokúsiť presunúť ju neprávom na nepravého. 

K ľudským vlastnostiam nepatrí neomylnosť. *"Robiť chyby je ľudské a každý robíme chyby. Znakom sebevedomia je schopnosť si ich priznať."* Asertívne techniky zvládania kritiky vychádzajú z asertívneho práva "robiť chyby — a byť za ne zodpovedný". 

Kritika môže byť manipulatívna alebo konštruktívna a otvorená. Asertívne zvládnutie kritiky predpokladá využitie informácií obsiahnutých v konštruktívnej, pomáhajúcej kritike a nie odmietnutie takej kritiky.

Existuje niekoľko asertívnych postupov reakcie na opodstatnenú ale i neopodstatnenú, či čiastočne opodstatnenú kritiku: 

1. Otvorené dvere
2. Negatívna asercia
3. Negatívne opytovanie
4. Spätná väzba pri prijímaní kritiky

Referencie
----------

1. ↑  Ján Praško: Asertivita v partnerství

Iné projekty
------------

Wikiknihy
* Spolupracuj na Wikiknihách Wikiknihy ponúkajú texty a príručky na tému **Asertívne zvládnutie kritiky**

Zdroje
------

* Ján Praško: Asertivita v partnerství
* M. J. Smith: When I say no, I feel guilty
Palais Brongniart
**Palais Brongniart**, starší názov **Palais de la Bourse** (*Burzový palác*) je palác v Paríži, v ktorom sídli Parížska burza. Je charakteristický svojou kolonádou z korintských stĺpov. Jeho autorom je architekt Alexandre Théodore Brongniart (1739 – 1813), po ktorom nesie meno. Nachádza sa v 2. obvode na námestí *Place de la Bourse*. Od roku 1987 je chránený ako historická pamiatka.

Dejiny
------

Stavbu paláca nariadil v roku 1807 Napoleon Bonaparte a poveril architekta Brongniarta vypracovaním plánov. Architekt sa však dokončenia stavby nedožil, zomrel 6. júna 1813. Stavbu po ňom prevzal architekt Éloi Labarre (1764 – 1833) a budova bola dokončená v novembri 1825. Strop hlavnej sály vyzdobil maliar Alexandre Denis Abel de Pujol (1785 – 1861).

Využitie
--------

Palác je v majetku mesta a Parížska burza ho má dlhodobo prenajatý.

Iné projekty
------------

Commons
* Spolupracuj na Commons Commons ponúka multimediálne súbory na tému **Palais Brongniart**

Súradnice: 48°52′09″S 2°20′29″V﻿ / ﻿48,869167°S 2,341389°V﻿ / 48.869167; 2.341389

Externé odkazy
--------------

* Prezentácia paláca Brongniart

Zdroj
-----

*Tento článok je čiastočný alebo úplný preklad článku Palais Brongniart na českej Wikipédii.*


|  |  |
| --- | --- |
| Portal | Francúzsky portálArchitektonický portál |
Pakolenec červený
**Pakolenec červený** (*Spergularia rubra*) je drobná a silno vetvená prízemná bylina vytvárajúca veľké trsy. Je to najrozšírenejší druh rodu pakolenec.

Opis
----

Pakolenec červený je jednoročná alebo vytrvalá bylina z čeľade silenkovitých (*Caryophyllaceae*). Rastlina aj s kvetom dosahuje výšku do 25 cm. Z jej plytkého koreňa vyrastajú poliehavé, až vystúpavé stonky, ktoré sú pokryté žľaznatými chlpmi. Listy vyrastajú v prostistojnom usporiadaní, sú čiarkovitého tvaru a na konci vybiehajú v ostnatú špičku. Obojpohlavné ružové päťpočetné kvety vyrastajúce v okolíku majú korunné lístky o niečo kratšie než lístky kvetného kalichu. Môže sa rozmnožovať vegetatívne, rozrastaním trsov alebo semenami, ktoré sú unášané najčastejšie vetrom a uchovávajú si dlhú klíčivosť. Plodom je tobolka. Kvitne od mája do septembra a kvety otvára iba za jasného slnečného počasia. Ak nastanú nepriaznivé poveternostné podmienky, v kvetoch prebehne samoopelenie.

Výskyt
------

Súvisle sa vyskytuje od Španielska cez Britské ostrovy, strednú a východnú Európu, severne zasahuje do Škandinávie, juh Talianska, cez severnú Afriku, Balkán až po pohorie Ural. V celej Škandinávii, Malej Ázii, Iráne a Saudskej Arábii je jeho výskyt len ostrovčekovitý. Do Severnej, Južnej Ameriky, Austrálie a na Nový Zéland bola rastlina dovezená. Je kozmopolitne rozšírená. Na stanovišti má tendenciu vytvárať vankúšovité porasty.

Ekológia
--------

Vyskytuje sa na obnažených pôdach, obľubuje mierne vlhké až suché stanovištia, kyslé pieščité pôdy chudobné na vápnik, rumoviská, prašné cesty, lesné svetliny. Je indikátorom kyslých pôd.

Galéria
-------

* Hustý porastHustý porast
* KvetKvet
* KvetKvet
* ListyListy

Referencie
----------

1. 1 2  1950-2014. Bellmann, Heiko,. *Poznáváme rostliny : přes 900 druhů rostlin, mechorostů a hub*. Praha : [s.n.]. Dostupné online. ISBN 9788024251622.
2. 1 2   *SPERGULARIA RUBRA (L.) J. et C. Presl – kuřinka červená / pakolenec červený | BOTANY.cz* [online]. [Cit. 2019-03-05]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Pakolenec červený**
Vlajka
**Stredoamerická federatívna republika** (šp. *República Federal de Centroamérica*; do októbra 1824 **Spojené provincie Strednej Ameriky/Spojené stredoamerické provincie** - šp. Provincias Unidas del Centro de América (doslova "Spojené provincie stredu Ameriky") ), známa aj ako **Spojené stredoamerické štáty**, **Stredoamerická konfederácia** alebo **Stredoamerická únia**[chýba zdroj], bola federatívna republika/konfederácia v Strednej Amerike od júla 1823 do roku 1839. Do roku 1834 bola jej hlavným mestom Guatemala, potom krátko Sonsonate a od roku 1834 do roku 1839 San Salvador.

Stredoamerická federatívna republika (historická mapa, 1860)
Stredoamerická federatívna republika (poloha)
Úniu tvorilo päť štátov: Guatemala, Salvádor, Honduras, Nikaragua a Kostarika. V roku 1838 vznikol šiesty štát, Los Altos, s hlavným mestom Quetzaltenango, ktorý zaberal územie na západe dnešnej Guatemaly a časti dnešného štátu Chiapas v Mexiku.

V období rokov 1838 až 1840 bola únia zmietaná občianskou vojnou. Prvá krajina, ktorá sa definitívne od nej oddelila, bola Nikaragua (v apríli 1838); potom nasledoval Honduras (október 1838) a Kostarika (november 1838). Guatemala sa oddelila v roku 1839 a vojensky anektovala štát Los Altos. Únia prestala existovať koncom roku 1839. V 19. storočí bolo ešte niekoľko pokusov o jej obnovenie.
**Účtovník** je názov prvej epizódy prvej série slovenského seriálu Mafstory.

Vôbec prvá epizóda nás vedie do prostredia slovenskej mafie v neznámom mestečku na juhu Slovenska pri Veľkom Mederi , a to priamo do jednej mafiánskej rodiny, kde sa práve hľadá nový účtovník. Rudy Molnár, „mozek" rodiny, posiela svoju pravú ruku Banána hľadať nového účtovníka. Pipina, Rudyho neter chodí s Banánom. Do rodiny prichádza hosť, ktorý rozvíri hladinu medzi jej členmi...

Príbeh
------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh začína v Molnárovskej vile. Rudy, Banán a Prco sedia v obývačke a Rudy premýšľa. Nemá dobrú náladu lebo sa rodine míňajú účtovníci, a potom sa nemá kto starať o papiere. Poverí preto Banána, aby našiel vhodného účtovníka do rodiny. Teta Márgit zatiaľ navštívi Pipinu v posilňovni a snaží sa ju presvedčiť, aby sa dala dokopy s Banánom. Pipina však odmieta. Banán príde za Rudym a pýta sa ho ako to myslel s tým účtovníkom. Rudy mu to zas vysvetlí a pošle ho preč. Banán otravuje Pipinu v jej izbe a keď zistí, že nič nebude, tak ju posiela za Rudym aby mu povedala, že ma pre neho "niečo veľké". To niečo sú dvaja "účtovníci", svalnaté gorily, ktoré Banán priniesol aby sa starali o "účty".

Do vily prichádza účtovník. Predstaví sa ako Milan Brezík, účtovník, ktorý prichádza na inzerát. Myslí si, že prišiel do firmy, ktorá obchoduje s tropickým ovocím, keďže Banán nazval firmu „Banán a spol". Rudymu sa Milanko zapáči, pretože na neho pôsobí inteligentne a prijme ho do rodiny ako nového účtovníka.
Milanko má rozhovor s Banánom o rodine. Po chvíli chce odísť, no Rudynko mu dá ponuku, ktorá sa neodmieta.

Pipina začne baliť Milana a ten jej rozpráva o kvetoch. Keď príde Banán, začne žiarliť a zoberie Milanka do posilňovne kde už čaká Prco. Spolu rozmýšľajú čo s účtovníkom urobia. Banánovi telefonuje mama. Po rozhovore sa rozhodne, že Milana dobije bejzbalkou. Pipina uteká za Rudym a povie mu, že Banán chce zabiť Milana. Rudy na to najprv kašle, ale keď mu Pipina povie, že to nažaluje mamičke Evelyn, Rudyho sestre, Rudy súhlasí, že Milanka zachráni. Potom Banánovi vysvetlí, že má nechať Milana na pokoji.
Na konci pošle Banán Prca pre výpalné s faktúrou namiesto s bejzbalkou. Prco si faktúru nalepí na bejzbalku a ide vypalovať. 

 Opis zápletky alebo rozuzlenia príbehu sa tu končí.
Prvá generácia spredu
Prvá generácia zozadu
Córdoba WRC
Druhá generácia spredu
Druhá generácia zozadu
**SEAT Córdoba** je automobil nižšej strednej triedy, ktorý od roku 1993 do roku 2002 vyrábala španielska automobilka SEAT. Je to sedan, kombi a kupé odvodené od typu SEAT Ibiza.

Prvá generácia
--------------

Sedan prvej generácie bol predstavený v lete 1993. Dizajn navrhol Giorgetto Giugiaro. Od roku 1996 sa predávali aj verzie kombi a kupé. Kupé sa predávalo pod názvom Córdoba SX. Automobilka SEAT homologizovala tento typ pre preteky WRC. Na Córdobe bol založený aj sedan a kombi tretej generácie Volkswagenu Polo. V roku 1996 sa Córdoba predávala aj v Čine pod názvom Volkswagen City Golf a v Mexiku pod názvom Volkswagen Derby. V roku 2000 prešiel model faceliftom a prestalo sa vyrábať kupé.

### Motory

* 1.4L
* 1.4L 16V
* 1.6L
* 1.8L
* 1.8L 16V
* 2.0L
* 2.0L 16V
* 1.9L Diesel
* 1.9L Turbodiesel
* 1.9L SDI
* 1.9L TDI

### Rozmery

* Rázvor - 2440 mm
* Dĺžka - 4109 mm
* Prvá generácia facelift spreduŠírka - 1640 mm
* Výška - 1408 mm
* Hmotnosť - 990 kg

### Córdoba WRC

Córdoba WRC bola prvýkrát do pretekov nasadená v roku 1998 na fínskej rallye. Továrenskými jazdcami boli Francúz Didier Auriol a Fíni Toni Gardermeister a Harri Rovanpera. Vozidlo nevyhralo ani jeden podnik, ale trikrát sa umiestnilo na stupňoch víťazov. V roku 1999 Gardermeister na Rallye Nový Zéland a Rovanpera na britskej rallye a o rok neskôr Auriol na Safari rallye. Projekt Córdoba WRC bol ukončený po sezóne 2000.

Druhá generácia
---------------

Vyrábala sa od roku 2002 už iba v prevedení sedan. Dizajn bol zjednotený s treťou generáciou Ibizy. Po ukončení výroby sa druhá generácia vyrába stále v Mexiku.

### Motory

* 1.2L 12V
* 1.4L 16V
* 1.6L 16V
* 2.0L
* 1.4L TDI
* 1.9L TDI

### Rozmery

* Rázvor - 2460 mm
* Dĺžka - 4280 mm
* Šírka - 1698 mm
* Výška - 1441 mm
* Hmotnosť - 1260 kg

Zdroj
-----

*Tento článok je čiastočný alebo úplný preklad článku Seat Cordoba na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **SEAT Córdoba**

  


| SEAT 1980 – súčasnosť |
| --- |
| **typ /trieda** | 1980- | 1990- | 2000- | 2010- |
| 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 |
| miniautomobil | Panda | Marbella |  |  |  |
| 133 |  |  | Arosa |  |  |
| malý automobil | 127 | Fura |  |  |  |  |
|  | Ibiza I | Ibiza II | Ibiza III | Ibiza IV |
| nižšia stredná trieda |  | Málaga |  | Córdoba I | Córdoba II |  |  |
| Ritmo | Ronda |  |  | León I | León II |
| 131 |  |  | Toledo I | Toledo II | Toledo III |  |
| stredná trieda | 132 |  |  |  | Exeo / Exeo ST |
| kompaktné MPV |  |  |  | Altea |
|  |  |  | Altea XL |
|  |  |  | Altea Freetrack |
| veľké MPV |  |  | Alhambra |
| van |  | Trans | Terra | Inca |  |  |
Okres Ümsong v provincii Čhungčhongbuk-do
Poloha provincie Čhungčhongbuk-do
**Ümsong** (kórejsky 음성) je okres v Kórejskej republike. Nachádza sa v strednej časti územia, v provincii Čhungčhongbuk-do (충청북도). Na rozlohe 521 km² tu žije približne 87 000 obyvateľov (údaj z roku 2001).

Administratívne rozdelenie
--------------------------

Okres Ümsong je v súčasnosti rozdelený na 2 mestá nazývané "üp" (읍) a 7 obcí "mjon" (면). Mestá Kümwang-üp a Ümsong-üp mali do roku 1973 (resp. 1956) štatút obce "mjon".

* Kümwang-üp (금왕읍)
* Ümsong-üp (음성읍)
* Kamgok-mjon (감곡면)
* Mängdong-mjon (맹동면)
* Samsong-mjon (삼성면)
* Sänggük-mjon (생극면)
* Soi-mjon (소이면)
* Täso-mjon (대소면)
* Wonnam-mjon (원남면)

Rodisko
-------

* Pan Ki-mun, súčasný Generálny tajomník OSN

Externé odkazy
--------------

* Oficiálna stránka okresu Ümsong

Zdroj
-----

* *Tento článok je čiastočný alebo úplný preklad článku Eumseong na anglickej Wikipédii (číslo revízie nebolo určené).*
**Samuel Hruškovič** (\* 6. január 1930, Pukanec – † 19. október 1993, Banská Bystrica) bol slovenský geológ.

Životopis
---------

Absolvoval banskú geológiu na Technickej univerzite v Košiciach. Od roku 1953 pracoval pre Západoslovenský rudný prieskum v Banskej Štiavnici. Od roku 1958 pracovník Geologického prieskumu, n.p. závod Banská Bystrica, vedúci geologického závodu v Banskej Bystrici (od 1959), vedúci odbornej skupiny v Geologickom stredisku v Banskej Bystrici (1967), vedúci Geologickej oblasti v Banskej Bystrici (1970 – 1980), vedúci špecializovanej geologickej skupinu pre nerudné suroviny v Banskej Bystrici (po 1982). Jeho geologicko-prieskumné výsledky zhrnuté v záverečných správach sú uložené v archíve Geologickej služby SR v Geofonde v Bratislave, viaceré z nich publikoval. Spoluautor odborných prác v zborníkoch.

Literatúra
----------

* Kto bol kto v histórii Banskej Bystrice 1255 – 2000
* Cambel, B. Slavkay, M. Kaličiak, M. 2000, Významní slovenskí geológovia. Veda, Bratislava, s. 171-172

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * SNK: 160227
* VIAF: 5626156565728223500007
Znak križovatky diaľnic
Znak výjazdu – križovatky diaľnice s cestou I. alebo II. triedy
Štvorlístková MÚK
Križovatka diaľnic pri nemeckom Düsseldorfe
Križovatka diaľnic pri Lausanne
"Spaghetti Junction" v americkom štáte Georgia
**Mimoúrovňová križovatka (MÚK)** je križovatka, kde sa jednotlivé pruhy krížia v rôznych úrovniach a znižuje sa počet kolíznych bodov.

MÚK zaisťujú všetky kríženia na rýchlostných cestách a diaľniciach.
Taktiež sa stavajú v miestach, kde je veľká intenzita dopravy, prípadne v miestach s priaznivými výškovými pomermi.

Na cestách s obmedzeným prístupom (t. j. na diaľniciach a rýchlostných cestách) sa MÚK obvykle stavajú vo vzdialenostiach 5 – 15 km.

Spojnice jednotlivých smerov v mimoúrovňových križovatkách sa nazývajú **rampy**, ktoré môžu byť

* Priame (direktné)
* Polopriame (semidirektné)
* Vrátne (indirektné)

Typy mimoúrovňových križovatiek
-------------------------------

### Križovatky s krížnymi bodmi

* Osmičková križovatka
* Deltovitá križovatka
* Kosodĺžniková križovatka

* Deltovitá križovatkaDeltovitá križovatka
* Kosodĺžniková križovatkaKosodĺžniková križovatka

### Križovatky s prepletovými úsekmi

* Srdcovitá križovatka
* Štvorlístková križovatka
* Trojlístková križovatka
* Dvojlístková križovatka

* Srdcovitá križovatkaSrdcovitá križovatka
* Štvorlístková križovatkaŠtvorlístková križovatka

### Križovatky bez prepletových úsekov

* Trúbkovitá
* Združená trúbkovitá
* Dvojlístková s vystriedaným dvojlístkom

* Trúbkovitá križovatkaTrúbkovitá križovatka
* Združená trúbkovitáZdružená trúbkovitá

### Útvarové križovatky

* Rozštepová križovatka
* Špirálovitá križovatka
* Turbínová križovatka
* Hviezdicovitá križovatka

* Rozštepová križovatkaRozštepová križovatka
* Špirálovitá križovatkaŠpirálovitá križovatka
* Turbínová križovatkaTurbínová križovatka
* Hviezdicovitá križovatkaHviezdicovitá križovatka

Iné projekty
------------

Commons
* Spolupracuj na Commons Commons ponúka multimediálne súbory na tému **Mimoúrovňová križovatka**


|  |  |
| --- | --- |
| Portal | Portál cesty |
Hrob Samuela Piltza a jeho manželky v banskobystrickom evanjelickom cintoríne
**Samuel Piltz** (Pilc) (\* 26. august 1888, Hodruša-Hámre – † 3. december 1951, Banská Bystrica) bol slovenský banský inžinier, banský odborník, pedagóg.

Jeho otec bol Jozef Pilc, matka Katarína rod. Staudnerová a manželka Augusta rod. Štelclová.

Životopis
---------

V roku 1901 – 1909 študoval na gymnáziu v Banskej Štiavnici, 1909 – 1913 baníctvo na Vysokej škole baníckej a lesníckej v Banskej Štiavnici, od roku 1917 Ing. Stredoškolský profesor baníctva na ŠVPŠ v Banskej Štiavnici a technický pracovník, banských podnikov na Slovensku. Zaslúžil sa o geologický prieskum, projektovanie a dobývanie ložísk, bezpečnosť a modernizáciu prevádzky v baniach a o rozvoj rudného a uhoľného baníctva na Slovensku. V roku 1928 – 1932 bol hlavným technickým komisárom na Banskom kapitanáte v Banskej Bystrici, technický radca a prednosta Banského inšpektorátu v Banskej Bystrici (1935 – 1938). Prednosta technického odboru s titulom banský riaditeľ Podnikového riaditeľstva Rudných baní a hút na farebné kovy, n.p. Banská Bystrica (1948 – 1951).

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike záznam číslo 11 – evanjelická farnosť Hodruša; pokrstený ako Sámuel Piltz
Vznik stredooceánskeho chrbta výstupom magmy.
Topograficky výrazný stredooceánsky chrbát v Atlantickom oceáne.
**Stredooceánsky chrbát** je podmorské pohorie, vytvorené výstupom magmy zo zemského plášťa. Stredooceánske chrbty sa nachádzajú na hraniciach dvoch rozchádzajúcich sa platní a sú najdlhším horským systémom na Zemi - ich dĺžka je asi 60 000 km.

Stredooceánske chrbty sú geologicky aktívne. Magma vystupuje systémom zlomov a vytvára novú oceánsku kôru, spolu s reťazou podmorských vulkánov. Najmladšie horniny sa nachádzajú v centre chrbta a postupne sú odsúvané ďalej od chrbta. Tento proces bol pozorovaný ako rozchádzanie sa morského dna. Rýchlosť rozpínania nie je pri všetkých stredooceánskych chrbtoch rovnaká a rozoznávajú sa dva typy:

* Pomalé chrbty, s rýchlosťou rozpínania do 4 cm za rok (číslo hovorí iba o rozpínaní jedným smerom, chrbát sa však rozpína na obe strany, preto je reálny nárast kôry dvojnásobný). Sú menej bežné, vyznačujú sa 18 až 32 km širokým riftovým údolím, ktoré je asi 1 km hlboké. Tiež sa vyznačujú produkciou ultrabázických hornín, ktoré majú výrazne blízko k horninám vrchného plášťa. Tento typ oceánskej kôry sa označuje ako hessovský typ. Pomalé chrbty sú rozdelené na menšie, okolo 10 - 100 km široké segmenty. Vulkanizmus má za následok tvorbu podmorských hôr, ktorý iba miestami dopĺňajú trhlinové erupcie a menšie lávové prúdy.
* Rýchle chrbty, s rýchlosťou rozpínania nad 4 cm za rok. Vyskytujú sa častejšie. Namiesto riftového údolia majú morfologickú eleváciu širokú 15 - 25 km s oblým reliéfom a nevýraznými centrálnymi blokmi výšky niekoľko stoviek metrov. Chrbty s rýchlym rozpínaním sa členia na väčšie, rádovo stovky km široké segmenty a sú pre nich typické horniny ofiolitovej suity.

Výlevy magmy v oblasti stredooceánskych chrbtov neprebiehajú neustále ale sa periodicky opakujú každých niekoľko tisíc rokov.

Na opačnom konci platne sa nachádza hlbokomorská priekopa, kde dochádza k poklesávaniu oceánskej kôry naspäť do plášťa. Najčastejšie sa vyskytujúca hornina je bazalt.

Existencia stredooceánskych chrbtov bola potvrdená až v päťdesiatych rokoch 20. storočia, nakoľko až vtedy sa začal robiť systematický výskum morského dna.

Pozri aj
--------

* Rift
* Platňová tektonika
* Zoznam oceánskych chrbtov

Referencie
----------

1. ↑  Ivan, P. 2008: *Oceánska kôra - jej stavba, zloženie a petrogenéza.* Mineralia Slovaca, 40, s. 73 - 88

|  |  |
| --- | --- |
|  | Portál vedy o Zemi |
**Stredoeurópska volejbalová zonálna asociácia** (angl. Middle European Volleyball Zonal Association, skr. **MEVZA**) je európska regionálna volejbalová asociácia, ktorá združuje volejbalové zväzy (niektorých) stredoeurópskych a juhovýchodoeurópskych štátov. Vznikla v roku 2005 a sídli vo Viedni, v Rakúsku. Združuje 6 národných volejbalových zväzov a na jej čele stojí Rakúšan Karl Hanz. MEVZA je členom Európskej volejbalovej konfederácie (CEV). 

Hlavným podujatím, ktoré MEVZA organizuje, je Stredoeurópska liga klubových celkov v mužskej i ženskej kategórii.

Členské federácie
-----------------

| Štát | Federácia | Vznik federácie |
| --- | --- | --- |
| Česko Česko | *Český volejbalový svaz* | 1947/1993 |
| Chorvátsko Chorvátsko | *Hrvatski odbojkaški savez* | 1992 |
| Maďarsko Maďarsko | *Magyar Röplabda Szövetség* | 1946 |
| Slovensko Slovensko | Slovenská volejbalová federácia | 1947/1993 |
| Slovinsko Slovinsko | *Odbojkarska zveza Slovenije* | 1992 |
| Rakúsko Rakúsko | *Österreichischer Volleyball Verband* | 1953 |

Podujatia
---------

**Kluby**

* Stredoeurópska liga mužov a žien

**Národné tímy**

* Majstrovstvá MEVZA kadetov a kadetiek

Pozri aj
--------

* Balkánska volejbalová asociácia
* Severoeurópska volejbalová zonálna asociácia
* Východoeurópska volejbalová zonálna asociácia

Externé odkazy
--------------

* Oficiálna stránka MEVZA (po anglicky) / (po nemecky)
* MEVZA na oficiálnej stránke CEV (po anglicky)
**SDR-4x** je humanoidný robot spoločnosti SONY.

Spoločnosť Sony, posmelená úspechom svojho robotického psíka AIBO, vytvorila ďalšieho robota, tentoraz humanoidného, pod názvom SDR-4X. SDR znamená Sony Dream Robot.

Je to robot určený na zábavu, dokáže chodiť, spievať, tancovať, hrať futbal a mnohé ďalšie činnosti. Pre svoju konštrukčnú výšku 50 cm však nie je schopný chodiť po schodoch. Má 38 kĺbov, a aby bola interakcia medzi človekom a robotom čo najbezpečnejšia, ich stavba je taká, aby nebolo možné do kĺbu vložiť prst a robot ho nemohol náhlym pohybom pricviknúť. Robot je skonštruovaný tak, že sa dokáže postaviť na nohy aj v prípade, že spadne na chrbát. Je určený implicitne na domáce použitie, takže na jeho chodidlách sú namontované senzory, ktoré mu umožňujú chodiť aj po veľmi hrubých kobercoch. Rozdiely vo výške podlahy v dráhe jeho pohybu môžu predstavovať až 10 cm. Aby robot nespadol pri náhlom tlaku na jeho telo zvonku, má zabudovaný reflex predkročenia a zakročenia, podobne ako ho má človek. Ak má robot spadnúť, snaží sa dostať do takej polohy, aby došlo k čo najmenšiemu poškodeniu. 

SDR-4X má dve kamery, takže má stereoskopické videnie, čo mu umožňuje vidieť priestorovo. Pomáha to napríklad pri rozoznávaní rozdielu medzi okrajovou hranou dosky stola a čiarou nakreslenou na podlahe. Nemôže sa teda stať to, že nerozozná hranu stola a spadne z neho na podlahu, ako sa to stáva jednookému psíkovi AIBO. 
Vďaka stereoskopii dokáže na základe merania paralaxy určiť vzdialenosť objektu a vypočítať si dráhu pohybu, aby sa mu čo najúspornejšie a najbezpečnejšie vyhol.

Robot má slovnú zásobu 60 000 slov, čo mu umožňuje konverzáciu. Ďalšie slovíčka si dokáže zapamätať. Na spracovanie komunikácie v ľudskej reči slúži externý počítač, pripojený cez bezdrôtovú sieť typu LAN. 

SDR-4X si dokáže zapamätať tváre desiatich ľudí, pričom trvá asi minútu, kým si uloží do pamäte všetky potrebné informácie. Ľudí rozoznáva aj podľa mena. Dokáže ich rozoznať aj podľa ich hlasu (disponuje až siedmimi mikrofónmi).

Okrem schopnosti zapamätať si veľké množstvo situácií a ich riešení je schopný sa aj učiť a vyvíjať sa tak, aby mohol čo najlepšie žiť v rodine. Svojím správaním sa snaží prispôsobiť svojmu vlastníkovi. Robot má implementovanú tzv. krátkodobú a dlhodobú pamäť, podobne ako je to v prípade ľudí.